ರೈಲು ಪ್ರಯಾಣಿಕರಿಗೆ ಗುಡ್ ನ್ಯೂಸ್, ಹೊಸ ವ್ಯವಸ್ಥೆ ಜಾರಿ! ನವದೆಹಲಿಅ.10: ರೈಲು ಹೊರಡುವ ಕೇವಲ 5 ನಿಮಿಷ ಮುನ್ನವೂ ಟಿಕೆಟ್ ಬುಕ್ ಮಾಡುವ ಹೊಸ ವ್ಯವಸ್ಥೆ ಶನಿವಾರದಿಂದ ಜಾರಿಗೆ ಬರಲಿದೆ. ಇದು ಪ್ರಯಾಣಿಕರಿಗೆ ಭಾರೀ ಅನುಕೂಲ ಕಲ್ಪಿಸಲಿದೆ. ಕೊರೋನಾ ಕಾಟ ಆರಂಭವಾಗಿ ರೈಲು ಸಂಚಾರ ಸ್ಥಗಿತ ಆಗುವ ಮುಂಚೆ ರೈಲು ಹೊರಡುವ 30 ನಿಮಿಷ ಮೊದಲು ಬುಕ್ ಮಾಡುವ ವ್ಯವಸ್ಥೆ ಇತ್ತು. ಆದರೆ ಕೊರೋನಾ ಲಾಕ್ಡೌನ್ ಸಡಿಲಗೊಳ್ಳುತ್ತಿದ್ದಂತೆಯೇ ಆರಂಭವಾಗಿದ್ದ ವಿಶೇಷ ರೈಲುಗಳ ಮೊದಲ ಚಾರ್ಟನ್ನು ರೈಲು ಹೊರಡುವ 4 ತಾಸು ಮುನ್ನ ಹಾಗೂ ಎರಡನೇ ಚಾರ್ಟನ್ನು 2 ತಾಸು ಮುನ್ನ ಸಿದ್ಧಪಡಿಸಲಾಗುತ್ತಿತ್ತು. ಇನ್ನು ಮುಂದೆ ಮೊದಲಿನ ವ್ಯವಸ್ಥೆಯನ್ನೇ ಪುನಾರಂಭಿಸಲು ರೈಲ್ವೆ ಇಲಾಖೆ ನಿರ್ಧರಿಸಿದೆ. ಮೊದಲ ಚಾರ್ಟನ್ನು ರೈಲು ಹೊರಡುವ 4 ತಾಸು ಮೊದಲು ಸಿದ್ಧಪಡಿಸಲಾಗುತ್ತದೆ. ಆಗ ಸೀಟುಗಳು ಉಳಿದಿದ್ದರೆ ಎರಡನೇ ಚಾರ್ಟನ್ನು ರೈಲು ಹೊರಡುವ 30 ನಿಮಿಷದಿಂದ 5 ನಿಮಿಷದ ನಡುವಿನ ಅವಧಿಯಲ್ಲಿ ಸಿದ್ಧಪಡಿಸಲಾಗುತ್ತದೆ. ಇದರರ್ಥ ರೈಲು ಹೊರಡುವ 5 ನಿಮಿಷ ಮೊದಲೂ ಸೀಟು ಖಾಲಿ ಇದ್ದರೆ ಕೌಂಟರ್ನಲ್ಲಿ ಅಥವಾ ಆನ್ಲೈನ್ ಮೂಲಕ ಟಿಕೆಟ್ ಬುಕ್ ಮಾಡಬಹುದಾಗಿದೆ. ಈ ಅವಧಿಯಲ್ಲಿ ಬುಕ್ ಆದ ಟಿಕೆಟ್ ರದ್ದುಗೊಳಿಸಲೂ ಅವಕಾಶವಿದೆ.